बुरहानपुर के मुख्यमंत्री हाट बाजार की हुई दुर्दशा
भास्कर संवाददाता | सिरपुर/नेपानगर
पिछले साल प्रदेश में अव्वल रहे बुरहानपुर के मुख्यमंत्री हाट बाजार की अब दुर्दशा हो रही है। जिले के करीब 13 गांव में बने मुख्यमंत्री हाट बाजार परिसर में गंदगी और झाड़ियां उग गई है। कई गांवों में अब फिर रोड पर बाजार लगने लगे है। जगह की कमी होने से व्यापारी बाहर दुकानें लगा रहे है। लाखों रुपए में बने शेड परिसर का उपयोग नहीं हो रहा।
पिछले साल खकनार जनपद सीईओ ने योजना में बने हाट बाजार में दुकानें लगाने के आदेश जारी कर दिए थे। लेकिन स्थानीय व्यापारियों ने विरोध कर जगह कम होने की बात कही थी। इसके बाद अब तक कोई उपाय नहीं निकाला गया। इससे धीरे-धीरे फिर गांव में बाजार लगने लगे। ग्रामीणों ने कहा एक गांव में हाट बाजार के दिन 200 से अधिक दुकानें लगती है। ऐसा नए बाजार में नहीं हो रहा था। यहां केवल 60-70 ही दुकानें लग सकती है। सिरपुर में नया हाट बाजार गांव से एक किमी दूर है। गांव की महिलाएं इतने दूर जाकर सब्जी सहित अन्य सामान खरीदने का विरोध कर रही है। महिलाओं ने बताया हाट बाजार परिसर में पानी, रास्ते की सुविधा नहीं है। कई गांवों में नए हाट बाजार में गंदगी पसरी है। जाने के लिए रास्ता खराब है। व्यापारियों का कहना है यहां ग्राहक कम आएंगे। कई व्यापारियों पर पंचायत का नियंत्रण भी नहीं है वे मनमर्जी से दादागिरी कर नए हाट बाजार में जगह बना रहे है। इससे छोटे व्यापारियों को नुकसान हाे रहा है। मुख्यमंत्री हाट बाजार अंबाड़ा, सांडस, सीवल, सिंधखेड़ा, सिरपुर में बने हैं। अंबाड़ा का हाट बाजार बनने के बाद भी व्यापारी रोड पर दुकान लगा रहे हैं। इससे आवाजाही करने वाले लोगों को परेशानियों का सामना करना पड़ रहा है। जबकि सुविधा की दृष्टि मुख्यमंत्री हाट बाजार का निर्माण किया गया था। गुरुवार को अंबाड़ा में हाट बाजार लगता है। जहां व्यापारी अपनी दुकानें लगाते हैं। लेकिन कुछ व्यापारियों ने हाट बाजार के स्थान पर सड़क पर दुकानें लगाई। इससे यहां से आवाजाही करने वाले लोगों को परेशानियों का सामना करना पड़ रहा है। भीड़ होने से यहां कभी भी हादसा हो सकता है। ग्रामीणों ने बताया पंचायतों ने इसमें ध्यान देकर व्यापारियों के लिए कड़े नियम जारी करना चाहिए। इसमें करीब 10 फीट की दूर पर एक दुकान लगाने, बाजार के दिन रोड पर संकेतक लगाने, चालकों के लिए पार्किंग की सुविधा करनी चाहिए।
6 गांवों में नहीं बने, 3 में अधूरे
योजना के अंतर्गत खकनार कलां, तुकईथड़, देड़तलाई, दाहिंदा, नावरा, सारोला में अब तक हाट बाजार नहीं बने है। सिरपुर तुकईथड़, डोईफोड़िया में काम अधूरे पड़े है। इसके अलावा अन्य गांवों में अब भी रोड किनारे बाजार लग रहे है।
सिरपुर में मुख्यमंत्री हाट बाजार में बने बाजार शेड में झाड़ियां उग गई है।
hin_Deva mai_Deva hin_Deva hin_Deva hin_Deva hin_Deva bho_Deva